OKTUBRE 4, 2012
UKRAINE
Nangibabaw an Hustisya sa Ukraine
Kan Setyembre 26, 2012, ibinasura kan Korte Suprema kan Ukraine an ilegal na pagburbar na kuanon an dakulang parte kan pagsasadiri kan sangang opisina kan Mga Saksi ni Jehova sa Ukraine.
Legal na nabakal kan mga Saksi an daga kan 1998. Pero kan 2008, an dating kagsadiri ipinabakal giraray iyan sa Sport Development Center LLC (SDC). An nasabing aksiyon inaapod sa Ukraine na property raid o an ilegal na paglipat kan mga pagsasadiri.
An local commercial court nagdesisyon na legal an kontrata nin pagpabakal kan daga sa SDC, asin ibinasura an apelasyon kan mga Saksi.
Pero nangibabaw an hustisya. Kan Disyembre 2011, an high commercial court nagdesisyon pabor sa mga Saksi asin kan Abril 2012, ibinasura kaiyan an apelasyon kan SDC. Patunay ini na legal na pagsasadiri kan Mga Saksi ni Jehova an daga. Pagkatapos nin tulong bulan, kinanselar kan appellate commercial court kan Lviv an bakong makatanusan na desisyon kan lokal na korte na nagsasabing legal na pagsasadiri kan SDC an nasabing daga.
Sa pagpurbar giraray na makua an daga, nagsumite nin apelasyon an SDC sa Korte Suprema kan Ukraine dapit sa nagin desisyon kan Abril 2012. Pero kan Setyembre 26, nagdesisyon tulos an korte asin ibinasura an apelasyon kaya nagin pinal na an desisyon sa kaso.
Kun nangyari an nasabing pagkua sa daga, mawawara kuta an dakulang parte kan pagsasadiri kan Mga Saksi ni Jehova kaiba an administrative building, na magigin dahilan na mapundo an gibuhon sa sangang opisina kan Mga Saksi ni Jehova sa Ukraine.
ilo_Latn deu_Latn ceb_Latn war_Latn war_Latn war_Latn war_Latn war_Latn ceb_Latn